E L Ő T E R J E S Z T É S

**Szombathely Megyei Jogú Város Közgyűlése Kulturális, Oktatási és Civil Bizottságának**

**2022. június 13-i rendkívüli ülésére**

**Javaslat az országos tanulmányi versenyeken eredményesen szereplő diákok és felkészítő tanáraik elismerésére**

Szombathely Megyei Jogú Város Közgyűlésének Oktatási és Szociális Bizottsága a 106/2016. (IV.19.) és 103/2019. (IV.29.) OSZB. számú határozataiban meghatározta az országos tanulmányi versenyeken eredményesen szereplő diákok és felkészítő tanáraik elismerésének eljárás rendjét, feltételrendszerét, amely az alábbiakban foglalható össze:

1. alapelv: az Önkormányzat továbbra is elismerésben részesíti az országos tanulmányi versenyeken eredményesen szereplő, 1-3. helyezést elért, 1.-15. évfolyamon, nappali rendszerű képzésben részt vevő diákokat, és felkészítő tanáraikat, az elismeréshez szükséges fedezetet minden évben az Oktatási kiadásokban, külön tételsoron nevesíti;
2. az elismerések átadására a tanév utolsó hetében megszervezésre kerülő ünnepség, illetve az iskolai tanévzáró ünnepségek keretében kerül sor;
3. a Bizottság az elismerésnek az alábbi két formáját határozta meg:

ca) az Emberi Erőforrások Minisztériuma által, a tanév rendjéről szóló rendeletben meghirdetett (az idei tanévben az Oktatási Hivatal honlapján közzétett), továbbá a szakmai minisztériumok által meghirdetett Országos Középiskolai Tanulmányi és Szakmai Versenyeken, együttesen az I. kategóriába tartozó versenyeken,

* továbbá a Pedagógiai Oktatási Központok által meghirdetett egyéni versenyeken és a kiemeltnek minősített versenyeken, valamint a nemzetközi tantárgyi diákolimpián, vagy olyan nemzetközi szakmai versenyen, ahol a diák egyéni résztvevőként vagy csapat tagjaként Magyarországot képviseli, illetve egyéb tudományos-technikai nemzetközi versenyen, együttesen a II. kategóriába tartozó versenyeken

1-3. helyezést elért diákok, továbbá tanulónként 1-1 felkészítő tanár részesül jutalomban (ajándékutalvány), valamint a Polgármesteri Hivatalban megszervezésre kerülő ünnepség keretében Oklevél kerül részükre átadásra.

cb) a III. kategóriában felsorolt, egyéb országos egyéni és csapatversenyeken (beleértve az olyan levelezős versenyeket is, amelynél a verseny személyes megjelenést igénylő megmérettetéssel zárul) 1-3. helyezést elért diákok, és tanulónként 1-1 felkészítő tanáruk Polgármester Úr által aláírt elismerő Oklevelet kapnak, melyet az intézmény igazgatója az iskolai tanévzáró ünnepség keretében ad át az elismerésben részesülőknek,

1. a II. kategóriába tartozó kiemelt versenyek körét a Bizottság a szakértők javaslata alapján határozta meg,
2. a jutalom összege a rendelkezésre álló forrás, és az eredményesen szereplő diákok létszámát figyelembe véve, a helyezések alapján differenciálva (4:3:2), a diáknak és felkészítő tanárának azonos összegben kerül meghatározásra,
3. amennyiben egy diákhoz az intézmény több pedagógust jelöl meg, a jutalom összege a nevesített pedagógusok között megosztásra kerül,

Szombathely Megyei Jogú Város Polgármestere az országos tanulmányi versenyeken eredményesen szereplő diákok és felkészítő tanáraik elismerésére 1.291.000,- Ft összeget csoportosított át.

Az oktatási intézmények által beküldött adatok alapján a 2021/2022-es tanévben az I. és II. kategóriába 42 tanuló és 55 felkészítő tanár tartozik.

Javaslom a Tisztelt Bizottságnak, hogy a korábbiaktól eltérően az idei évben az I. és II. kategóriába tartozó versenyek 1-3. helyezettjeinek és felkészítő tanáraiknak egységesen 10.000,- Ft ajándékutalvány kerüljön megállapításra, melynek átadására 2022. június 20. napján ünnepélyes keretek között kerülne sor.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2022. június „ ”

**/: Dr. László Győző :/**

**HATÁROZATI JAVASLAT**

**..../2022. (VI.13.) KOCB. sz. határozat**

Szombathely Megyei Jogú Város Közgyűlésének Kulturális, Oktatási és Civil Bizottsága a „Javaslat az országos tanulmányi versenyeken eredményesen szereplő diákok és felkészítő tanáraik elismerésére” című előterjesztést megtárgyalta, és az önkormányzat 2022. évi költségvetéséről szóló 2/2022. (III.1.) önkormányzati rendelet 11.§ (6) bekezdés c) pontjában biztosított hatáskörében egyetért azzal, hogy az I. és II. kategóriába tartozó versenyek 1-3. helyezettjeinek és felkészítő tanáraiknak egységesen 10.000,- Ft ajándékutalvány kerüljön átadásra.

**Felelős:** Putz Attila, a Kulturális, Oktatási és Civil Bizottság elnöke

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője/

**Határidő:** azonnal